– Situasjonen er kritisk, og regnskapet viser med all tydelighet at planlagte innsparingstiltak nå må få effekt, slik at vi kan levere gode tjenester innenfor de økonomiske rammene vi har til rådighet, sier fungerende kommunedirektør Mari Enoksen Hult.

Mandag presenterte kommunen regnskapet for 2019. Tallene taler for seg:

Kommunen leverer et negativt driftsresultatet på 140,8 millioner kroner. Et overforbrukt som er 41,4 millioner kroner større enn for 2018.

For å redusere merforbruket har kommunen blant annet brukt 111,1 millioner av de oppsparte midlene sine.

Dermed blir merforbruket for 2019 til slutt på 41,5 millioner kroner.

Stabssjef for økonomi i kommunen, Oddgeir Albertsen, kan fortelle at kommunen nå må legge frem en plan for hvordan de skal hente inn de 41,5 millionene de har brukt for mye.

Halvparten av pengene må hentes inn i år, mens resten må spares inn i 2021.

Hvis ikke havner Tromsø kommune på ROBEK-lista.

Samtidig har kommunen allerede varslet et stort merforbruk i 2020. Bare i helse- og omsorgssektoren må de kutte 140 millioner kroner for å gå i null.

Når kommunen har brukt 111 millioner fra de oppsparte midlene sine, betyr det at de heller ikke har mye «sparepenger» å ta av for å hente seg inn.

Mari Enoksen Hult påpeker at det må gjøres et felles løft i hele kommunen for å komme i økonomisk balanse.

– For alle som bor i, jobber for eller bruker Tromsø kommunes tjenester, er det viktig at vi ikke bruker mer penger enn vi har. Den administrative og politiske ledelsen i kommunen tar dette på høyeste alvor og jobber sammen hver eneste dag for å få den økonomiske situasjonen under kontroll, sier hun.

ALVORLIG: Fungerende kommunedirektør i Tromsø, Mari Enoksen Hult, bekrefter at situasjonen er alvorlig. Foto: Ørjan Hansen / NRK

Størst i pleie og omsorg

Oddgeir Albertsen kunne vise til at de fleste sektorene i kommunen har holdt seg til det planlagte budsjettet.

Han trekker frem to sektorer som skiller seg ut når det gjelder merforbruk.

Pleie og omsorg brukte rundt 170 millioner kroner mer enn først budsjettert.

Kommunehelsetjenesten brukte rundt 40 millioner kroner mer enn budsjettert.

– Begge disse sektorene fikk tilført penger i løpet av året, sier Albertsen.

Under presentasjonen av regnskapet, la ordfører Gunnar Wilhelmsen (Ap) frem planer for hvordan pengebruken kan reduseres.

Wilhelmsen la blant annet frem forslag om strengere kontroll og hyppigere rapporteringer om pengebruk, sykemeldinger og bemanningssituasjon. Primært gjelder dette i helse og omsorgssektoren.

– Helse og omsorg leverer mange gode tjenester. Samtidig må vi se på hvordan de jobber, for å vurdere om det er noe å hente der. Med hyppigere rapportering, vil vi ha bedre kontroll, sier Wilhelmsen.

TAR TAK: Ordfører Gunnar Wilhelmsen (Ap) mener kommunen nå tar de nødvendige grepene som kreves for å få økonomien i balanse igjen. Foto: Hans Ludvig Andreassen / NRK

– Burde vært gjort tidligere

Sebastian Henriksen (H) er enig i at Tromsø kommune nå er i en kritisk situasjon.

– Tallene som ble presentert i dag illustrerer det vi har fryktet lenge: At økonomistyringen har vært og er dårlig. Vi snakker om Nord-Norges største by, og vi har et merforbruk som kan sette oss på ROBEK-lista ved utgangen av 2021, det er ikke sunt, sier Henriksen.

Han synes forslagene om hyppigere rapporteringer og økt kontroll er riktig å innføre.

– Å følge opp sykefravær kan gi god gevinst. Det er også riktig å se på antall stillinger og mulige omstillinger i kommunen. Jeg er bare forundret over at det ikke ble gjort i den forrige fireårsperioden, sier han.

– Er det realistisk å kutte 20 millioner hvert år de kommende to årene?

– Det blir krevende, men det er helt nødvendig, sier Henriksen.

Han mener det viktigste nå er å se på hva som er kommunens kjerneoppgaver.

– Å kutte i skolesektoren for eksempel, mener vi blir helt feil. Det vil vi tape på i det lange løp. Vi må se på hvilke oppgaver vi skal gjøre, og hva vi ikke skal gjøre, sier Henriksen.

Videre foreslår Høyre å selge Tromsø kunstforening, vurdere generelle kutt i administrasjonen, og se på hva kommunen kan selge for å få ned gjelda si.